Infografika - Approċċ komuni għall-miżuri dwar l-ivvjaġġar marbuta mal-COVID-19 Ara l-infografika sħiħa Illum il-Kunsill adotta rakkomandazzjoni dwar approċċ ikkoordinat għar-restrizzjoni tal-moviment liberu b'rispons għall-pandemija tal-COVID-19 Din ir-rakkomandazzjoni għandha l-għan li tevita l-frammentazzjoni u t-tfixkil, u li żżid it-trasparenza u l-prevedibbiltà għaċ-ċittadini u n-negozji. Il-pandemija tal-COVID-19 fixklet il-ħajja tagħna ta' kuljum b'ħafna modi. Ir-restrizzjonijiet fuq l-ivvjaġġar għamluha diffiċli għal xi wħud miċ-ċittadini tagħna biex imorru jaħdmu, imorru l-università jew iżuru l-għeżież tagħhom. Huwa d-dmir tagħna lkoll li niżguraw koordinazzjoni dwar kwalunkwe miżura li taffettwa l-moviment liberu u li nagħtu liċ-ċittadini tagħna l-informazzjoni kollha li jeħtieġu meta jiddeċiedu dwar l-ivvjaġġar tagħhom. Michael Roth, il-Ministru tal-Istat għall-Ewropa tal-Ġermanja Kwalunkwe miżura li tirrestrinġi l-moviment liberu biex tipproteġi s-saħħa pubblika għandha tkun proporzjonata u nondiskriminatorja , u għandha titneħħa hekk kif is-sitwazzjoni epidemjoloġika tippermetti. Kriterji komuni u mmappjar Kull ġimgħa, l-istati membri għandhom jipprovdu liċ-Ċentru Ewropew għall-Prevenzjoni u l-Kontroll tal-Mard (ECDC) bid-data disponibbli dwar il-kriterji li ġejjin: l-għadd ta' każijiet notifikati ġodda għal kull 100 000 persuna fl-aħħar 14-il jum l-għadd ta' testijiet għal kull 100 000 persuna mwettqa fl-aħħar ġimgħa (rata tal-ittestjar) perċentwal ta' testijiet pożittivi mwettqa fl-aħħar ġimgħa (rata ta' pożittività tat-test) Abbażi ta' din id-data, l-ECDC għandu jippubblika mappa ta' kull ġimgħa tal-istati membri tal-UE, imqassma skont ir-reġjuni, biex jappoġġa lill-Istati Membri fit-teħid tad-deċiżjonijiet tagħhom. Iż-żoni għandhom ikunu mmarkati bil-kuluri li ġejjin: aħdar jekk ir-rata ta' notifika ta' 14-il jum tkun inqas minn 25 u r-rata ta' pożittività tat-test tkun inqas minn 4 % oranġjo jekk ir-rata ta' notifika ta' 14-il jum tkun inqas minn 50 iżda r-rata ta' pożittività tat-test tkun 4 % jew ogħla jew, jekk ir-rata ta' notifika ta' 14-il jum tkun bejn 25 u150 u r-rata ta' pożittività tat-test tkun inqas minn 4 % aħmar jekk ir-rata ta' notifika ta' 14-il jum tkun 50 jew ogħla u r-rata ta' pożittività tat-test tkun 4 % jew ogħla jew jekk ir-rata ta' notifika ta' 14-il jum tkun ogħla minn 150 griż jekk ma jkunx hemm biżżejjed informazzjoni jew jekk ir-rata tal-ittestjar tkun inqas minn 300 Restrizzjonijiet fuq il-moviment liberu L-istati membri m'għandhomx jirrestrinġu l-moviment liberu ta' persuni li jivvjaġġaw lejn jew minn żoni ħodor. Jekk qed iqisu għandhomx japplikaw restrizzjonijiet, għandhom jirrispettaw id-differenzi fis-sitwazzjoni epidemjoloġika bejn żoni oranġjo u ħomor u jaġixxu b'mod proporzjonat. Huma għandhom iqisu wkoll is-sitwazzjoni epidemjoloġika fit-territorju tagħhom stess. Jenħtieġ li l-istati membri fil-prinċipju ma jirrifjutawx id-dħul ta' persuni li jkunu qed jivvjaġġaw minn stati membri oħra. Dawk l-istati membri li jqisu li huwa meħtieġ li jiġu introdotti restrizzjonijiet jistgħu jeħtieġu li l-persuni li jivvjaġġaw minn żoni mhux ħodor: joqogħdu kwarantina jagħmlu test wara l-wasla L-istati membri jistgħu joffru l-għażla li jissostitwixxu dan it-test b'test imwettaq qabel il-wasla. L-istati membri jistgħu jirrikjedu wkoll li persuni li jidħlu fit-territorju tagħhom jippreżentaw formoli ta' lokalizzazzjoni tal-passiġġieri. Għandha tiġi żviluppata formola komuni Ewropea ta' lokalizzazzjoni tal-passiġġieri għal użu komuni possibbli. Komunikazzjoni u informazzjoni lill-pubbliku L-istati membri li biħsiebhom japplikaw restrizzjonijiet għandhom l-ewwel jinfurmaw lill-istat membru affettwat, qabel id-dħul fis-seħħ, kif ukoll lill-istati membri l-oħra u lill-Kummissjoni. Jekk ikun possibbli, jenħtieġ li l-informazzjoni tingħata 48 siegħa qabel. L-istati membri għandhom ukoll jipprovdu lill-pubbliku b'informazzjoni ċara, komprensiva u f'waqtha dwar kwalunkwe restrizzjoni u rekwiżit. Bħala regola ġenerali, din l-informazzjoni għandha tiġi ppubblikata 24 siegħa qabel ma l-miżuri jidħlu fis-seħħ. Informazzjoni ġenerali Id-deċiżjoni dwar jekk jiġux introdotti restrizzjonijiet għall-moviment liberu għall-protezzjoni tas-saħħa pubblika tibqa' r-responsabbiltà tal-istati membri; madankollu, il-koordinazzjoni dwar dan is-suġġett hija essenzjali. Minn Marzu 2020 il-Kummissjoni adottat għadd ta' linji gwida u komunikazzjonijiet bil-għan li tappoġġa l-isforzi ta' koordinazzjoni tal-Istati Membri u tissalvagwarda l-moviment liberu fl-UE. Saru wkoll diskussjonijiet dwar dan is-suġġett fil-Kunsill. Fl-4 ta' Settembru, il-Kummissjoni ppreżentat abbozz ta' rakkomandazzjoni tal-Kunsill għal approċċ koordinat għar-restrizzjonijiet fuq il-moviment liberu. Ir-rakkomandazzjoni tal-Kunsill mhix strument li jorbot legalment. L-awtoritajiet tal-istati membri jibqgħu responsabbli għall-implimentazzjoni tal-kontenut tar-rakkomandazzjoni. Il-Kunsill adotta rakkomandazzjoni dwar approċċ ikkoordinat għar-restrizzjoni tal-moviment liberu b'rispons għall-pandemija tal-COVID-19 COVID-19: vjaġġar u trasport (informazzjoni ġenerali) Ara l-paġna tal-laqgħa